

Prolaz OtokaraKeršovanija 1, 52000 PAZIN

Tel./fax.: 052 622-519 E-mail: [tajnistvo@vrtic-olgaban-pazin.hr](mailto:tajnistvo@vrtic-olgaban-pazin.hr) OIB: 05017253133

**ZAPISNIK**

**s 25. sjednice** Upravnog vijeća Dječjeg vrtića “Olga Ban” Pazin održane u **utorak, 1.prosinca 2020.** s početkom u 16 sati *online* putem aplikacije ZOOM.

Nazočni članovi i članice Upravnog vijeća:

1. Hani Glavinić, predsjednica
2. Vinko Stihović, (član)
3. Suzana Jašić (članica)

Odsutan: Dano Červar i Renata Demark, opravdali izostanak

Ostali nazočni:

1. Vesna Rusijan, ravnateljica i zapisničarka
2. Ingrid Dušić Kurelić, voditeljica računovodstva
3. Gabrijela Krizmanić, tajnica, zapisničarka na sjednici

Sjednicu otvara Hani Glavinić, predsjednica Upravnog vijeća (dalje: Predsjednica).

Predsjednica pozdravlja prisutne, utvrđuje da sjednici prisustvuju tri člana te Vijeće može pravovaljano donositi odluke.

Sjednica se odvija *online* putem ZOOM aplikacije iz epidemioloških razloga uvjetovanih pandemijom koronavirusom Covid-19.

**DNEVNI RED:**

1. Verifikacija Zapisnika s 24. sjednice Upravnog vijeća
2. Donošenje Prijedloga izmjena i dopuna Financijskog plana za 2020.
3. Odluka o mjerilima i načinu korištenja vlastitih i namjenskih prihoda i primitaka Dječjeg vrtića „Olga Ban“ Pazin
4. Donošenje odluke o poništenju objavljenih natječaja za odgojiteljice (m/ž) (5 izvršiteljica) i spremačicu (m/ž) (1izvršiteljica) i objavi novih natječaja
5. Donošenje odluke o objavi natječaja za odgojiteljicu na neodređeno vrijeme – 1 izvršiteljica
6. Donošenje odluke o objavi natječaja za program Predškole 2021.g.
7. Razno.

**Jednoglasno je s tri glasa „ZA“ prihvaćen dnevni red sjednice.**

**Ad.1.) Verifikacija Zapisnika s 24. sjednice Upravnog vijeća**

Na zapisnik s prethodne sjednice nije bilo primjedbi.

**Zapisnik je verificiran jednoglasno s tri glasa „ZA“**

**Ad.2.) Donošenje Prijedloga izmjena i dopuna Financijskog plana za 2020.**

Izvjestiteljica: Ingrid Dušić Kurelić

Na temelju članka 36. i 60. Statuta Dječjeg vrtića Olga Ban Pazin (Sl. novine Grada Pazina 31/13. I 23/14.), Procedure donošenja Financijskog plana Dječjeg vrtića „Olga Ban“ Pazi KLASA:003-05/16-01/06; URBROJ: 2163/01-09-15-1 od 10.rujna 2015.g., na temelju Uputa nadležnog Upravnog odjela Grada Pazina, na 25. sjednici Upravnog vijeća održanoj 1.studenog 2020. Ingrid Dušić Kurelić, voditeljica računovodstva, iznosi prijedlog II. izmjena i dopuna Financijskog plana za 2020.

**PRIHODI**

Ukupni prihodi Dječjeg vrtića Olga Ban Pazin umanjuju se za 3.631.820,00 kn.

**I. Opći prihodi i primici (izvor 1.1.)**

Opći prihodi i primici povećavaju se za **486.025,00 kn.**

Opći prihodi i primici za financiranje plaća i prava po kolektivnom ugovoru povećavaju se za 555.625,00 kn, dok se prihodi za financiranje ostalih rashoda poslovanja i rashoda za nabavu nefinancijske imovine umanjuju za 69.600,00 kn.

**II. Vlastiti prihodi (izvor 3.2)**

Ukupni vlastiti prihodi umanjuju se za **84.445,00 kn**

**Umanjenje vlastitih prihoda:**

P0259 - sufinanciranje cijene usluge, participacije i slično -440.000,00 kn zbog smanjenja roditeljskih uplata pod utjecajem pandemije uzrokovane virusom COVID - 19

P0260 - prihodi s naslova osiguranja, refundacije štete i totalne štete -4.000,00 kn

P0200 - ostali prihodi -16.000,00 kn

**Povećanje vlastitih prihoda:**

P0308 - preneseni višak prethodne godine 375.555,00 kn

**III. Tekuće i kapitalne pomoći iz nenadležnog proračuna (izvor 5.H.)**

Prihodi od tekućih i kapitalnih pomoći iz nenadležnog proračuna umanjuju se za 3.893.400,00.

Prihodi se umanjuju najvećim dijelom zbog kapitalnih pomoći iz državnog proračuna za rekonstrukciju dječjeg vrtića (P0395) u iznosu 3.800.000,00 kn koje neće biti isplaćene u ovoj proračunskoj godini.

**IV. Tekuće i kapitalne pomoći iz županijskog proračuna (izvor 5.I.)**

Prihodi iz županijskog proračuna umanjuju se za 5.000,00 kn zbog odgađanja projekta "Zavičajna nastava" uslijed pandemije COVID - 19.

**V. Prihodi iz općinskih proračuna (izvor 5.M.)**

Prihodi iz općinskih proračuna uvećavaju se za 50.000,00 kn uslijed povećanja rashoda plaća zaposlenika i prava po kolektivnom ugovoru.

**VI. Namjenski primici od financiranja DV Olga Ban (izvor 8.3.)**

Prihodi od namjenskih primitaka umanjuju se za 185.000,00 kn a odnose se na umanjenje prihoda od primljenog kratkoročnog kredita koji se planira iskoristiti u iznosu 3.115.000,00 kn u odnosu na planiranih 3.300.000,00 kn.

**RASHODI**

Drugim rebalansom proračuna za 2020. godinu ukupni rashodi Dječjeg vrtića Olga Ban Pazin umanjuju se za 3.631.820,00 kn a prema sljedećim aktivnostima:

**Aktivnost A102901 Redoviti programi vrtića i jaslica**

Rashodi aktivnosti redovitog programa vrtića i jaslica povećavaju se 494.655,00 kn.

Iz izvora 1.1. Opći prihodi i primici povećavaju se rashodi u iznosu 529.800,00 kn za financiranje plaća i prava po kolektivnom ugovoru a uslijed povećanja plaća od lipnja 2020. godine (osnovica plaća povećanja je na iznos od 4.062,51 kn što je jednako minimalnoj plaći u Republici Hrvatskoj).

Rashodi koji se financiraju iz izvora 3.2. Vlastiti prihodi Vrtića umanjeni su za 85.145,00 kn.

**Aktivnost A102902 Program predškole**

Rashodi za aktivnosti programa predškole umanjeni su za 4.175,00 kn i time su dovedeni su na razinu stvarno realiziranih rashoda.

**Aktivnost A102903 Djeca s teškoćama u razvoju**

Rashodi za aktivnost umanjeni su za 13.200,00 kn sukladno realiziranim prihodima tekućih pomoći iz državnog proračuna.

**Aktivnost A102904 Investicijsko održavanje zgrade**

Rashodi za investicijsko održavanje zgrade umanjeni su za 20.000,00 kn i time su dovedeni na razinu realiziranih rashoda i prihoda iz Općih prihoda i primitaka.

**Aktivnost A102907 Rastimo zajedno**

Rashodi za aktivnost Rastimo zajedno umanjeni su za cjelokupni planirani iznos 10.000,00 kn zbog nerealizacije aktivnosti uslijed utjecaja pandemije COVID - 19.

**Aktivnost A103906 Zavičajna nastava**

Rashodi su umanjeni za 18.800,00 kn zbog nerealizacije aktivnosti uslijed utjecaja pandemije COVID - 19.

**Kapitalni projekt K102901 Proširenje i rekonstrukcija vrtića**

Rashodi su umanjeni za 3.982.300,00 kn najvećim dijelom sukladno smanjenju prihoda od tekućih i kapitalnih pomoći iz nenadležnog proračuna za rekonstrukciju vrtića u iznosu 3.800.000,00 kn.

Realizacija prihoda i rashoda planirana je za proračunsku godinu 2021.

**Tekući projekt T102904 Erasmus + "Iznutra prema van krenimo svi"**

Rahodi su umanjeni sukladno umanjenju prihoda od tekućih i kapitalnih pomoći u iznosu 78.000,00 kn. Realizacija prihoda i rashoda planirana je za proračunsku godinu 2021.

Nacrt prijedloga II. izmjena i dopuna Financijskog plana za 2020. izradile su voditeljica računovodstva: Ingrid Dušić Kurelić i Ravnateljica: Vesna Rusijan.

**Uz kratku raspravu, jednoglasno s tri glasa „ZA“ donose se II. izmjene i dopune Financijskog plana za 2020.g.**

**Ad.3.) Odluka o mjerilima i načinu korištenja vlastitih i namjenskih prihoda i primitaka Dječjeg vrtića „Olga Ban“ Pazin**

Izvjestiteljica: Gabrijela Krizmanić, tajnica

Tajnica obrazlaže odredbu Zakona o fiskalnoj odgovornosti iz koje proizlazi obveza donošenja Odluke o mjerilima i načinu korištenja vlastitih i namjenskih prihoda i primitaka Dječjeg vrtića „Olga Ban“ Pazin te predlaže Upravnom vijeću da na temelju članka 36. stavak 1. alineja 7. Statuta Dječjeg vrtića „Olga Ban“ Pazin (Sl. novine Grada Pazina 31/13. i 23/14.) i točke 9. Odluka o mjerilima i načinu korištenja vlastitih i namjenskih prihoda i primitaka proračunskih korisnika Grada Pazina KLASA: 400-06/20-01/91, URBROJ: 2163/01-01-01-20-2 od 29. lipnja 2020. (dalje: Odluka Grada Pazina) donese navedenu Odluku.

Članovi Vijeća su tekst Prijedloga dobili uz materijale za sjednicu. Odluku je, nakon donošenja, potrebno proslijediti nadležnom gradskom upravnom odjelu.

Bez rasprave, **jednoglasno s tri glasa „ZA“ Vijeće donosi Odluku o mjerilima i načinu korištenja vlastitih i namjenskih prihoda i primitaka Dječjeg vrtića „Olga Ban“ Pazin.**

**Ad.4.) Donošenje odluke o poništenju objavljenih natječaja za odgojiteljice (m/ž) (5 izvršiteljica) i spremačicu (m/ž) (1izvršiteljica) i objavi novih natječaja**

Izvjestiteljica: Vesna Rusijan, ravnateljica

Dana 20.studenoga 2020. izvršen je redovni prosvjetni nadzor rada Dječjeg vrtića „Olga Ban“ Pazin. Tom prilikom ustanovljene su nepravilnosti prilikom objave natječaja koji su bili objavljeni u vremenu 8.-16.listopada 2020.g.

Ravnateljica predlaže Upravnom vijeću da donese slijedeću Odluku:

Temeljem članka 36. Statuta Dječjeg vrtića „Olga Ban“ Pazin (Sl. novine Grada Pazina 31/13. I 23/14.) i naputka prosvjetne inspektorice Marine Paić, Službe prosvjetne inspekcije – Područne službe u Rijeci, u postupku prosvjetnog nadzora koji je izvršen u Dječjem vrtiću „Olga Ban“ Pazin 20. studenoga 2020., na 25.sjednici Upravnog vijeća održanoj 1. prosinca 2020. donosi se

**Odluka o poništenju** natječaja objavljenih na internetskim stranicama Dječjeg vrtića „Olga Ban“ Pazin i pri Zavodu za zapošljavanje u vremenu 8. – 16. listopada 2020.

* za radna mjesta odgojiteljica s punim radnim vremenom na određeno vrijeme (m/ž) – 5 izvršiteljica
* za radno mjesto spremačice na pola radnog vremena na određeno vrijeme (m/ž) - 1 izvršiteljica

Odluka o poništenju se donosi iz razloga što je u objavljenim natječajima propisan uvjet obvezne dokumentacije „dokaz o hrvatskom državljanstvu“ što je protivno međunarodnim zakonskim propisima kojima je propisano da se u školama i drugim ustanovama mogu zaposliti osobe drugih europskih država i trećih zemalja.

O ovoj će Odluci biti obaviješteni kandidati učesnici natječaja i Hrvatski zavod za zapošljavanje. Ova će Odluka biti objavljena na oglasnim mjestima Vrtića i internetskim stranicama Vrtića.

Natječaji iz točke 1.ove Odluke bit će ponovno objavljeni u rok od osam dana od donošenja ove Odluke uz ispravljeni uvjet natječaja koji će glasiti: „dokaz o državljanstvu“.

**Jednoglasno s tri glasa „ZA“ donosi se odluka o poništenju natječaja i odluka o objavi novih natječaja**

**Ad.5.) Donošenje odluke o objavi natječaja za odgojiteljicu na neodređeno vrijeme – 1 izvršiteljica**

Izvjestiteljica:Vesna Rusijan

Na temelju zahtjeva za sporazumnim prekidom radnog odnosa, s kojim se suglasio Vrtić, s danom 22. studenoga 2020. prestao je radni odnos odgojiteljice Kristine Č.

Ravnateljica predlaže Vijeću da donese odluku o objavi natječaja za radno mjesto odgojiteljice na neodređeno vrijeme s punim radnim vremenom (m/ž).

**Jednoglasno je s tri glasa „ZA“ prihvaćen prijedlog ravnateljice te se donosi navedena odluka.**

**Ad.6.) Donošenje odluke o objavi natječaja za program Predškole 2021.g.**

Izvjestiteljica: Vesna Rusijan

Ravnateljica predlaže da, kao i svake godine, Vijeće donese odluku o objavi natječaja za program Predškole 2021.g. kako bi se ispitale potrebe upisa djece u godini prije polaska u osnovnu školu koja nisu obuhvaćena redovnim programom.

Ravnateljica predlaže da roditelji djece prijave za upis u program Predškole podnesu 14. i 15. prosinca 2020.

Razgovor članova stručnog tima s roditeljima i djetetom bit će objavljen na dan podnošenja prijava poštujući epidemiološke mjere.

Odluka o organizaciji programa Predškole bit će objavljena najkasnije do 31.siječnja 2020.g.

Cjeloviti tekst oglasa za upis u program Predškole objavit će se na internetskim stranicama Vrtića.

**Bez rasprave, s tri glasa „ZA“, donosi se odluka o upisu u program Predškole na način kako je ravnateljica predložila.**

Sjednica je završila u 16,30 sati

**UPRAVNO VIJEĆE**

**DJEČJEG VRTIĆA „OLGA BAN“ PAZIN**

KLASA: 003-06/20-01/09

URBROJ: 2163/01-09-20-2

Zapisničarka: Predsjednica Upravnog vijeća

Gabrijela Krizmanić Hani Glavinić

